钦定古今图书集成/历象汇编/乾象典/第004卷 > 易经 > 谦卦
## 钦定古今图书集成/历象汇编/乾象典/第004卷 > 易经 > 谦卦

《彖》曰：“谦，亨”，天道下济而光明，地道卑而上行。

〈程传〉天之道，以其气下际，故能化育万物，其道光明。下际谓下交也。地之道，以其处卑，所以其气上行，交于天，皆以卑降而亨也。

天道亏盈而益谦，

〈程传〉以天行而言，盈者则亏，谦者则益，日月阴阳是也。

地道变盈而流谦，

〈程传〉以地势而言，盈满者倾变而反陷，卑下者流注而益增也。